Feruza Djumaniyazova. Feruza Djumanazarovna Djumaniyazova — (1984-yil, 25-aprel, Xorazm, Oʻzbekiston SSR, SSSR) — taniqli oʻzbekistonlik turkiyshunos, tarixchi olima. Tarix fanlari boʻyicha falsafa doktori (PhD) (2018). Hozirda Oʻzbekiston Respublikasi Fanlar akademiyasi Abu Rayhon Beruniy nomidagi Sharqshunoslik instituti katta ilmiy xodimi. Tarjimayi holi. Feruza Djumaniyazova 1984-yil 25-aprelda Xorazm viloyati Yangibozor tumanida tavallud topgan. 2003—2007-yillarda Toshkent davlat pedagogika universiteti Tarix fakultetida tahsil oladi. 2009-yilda magistraturani imtiyozli tamomladi. 2010-yilda Oʻzbekiston Respublikasi Fanlar Akademiyasi Abu Rayhon Beruniy nomidagi Sharqshunoslik instituti aspiranturasida tahsil olib, 2015—2018-yilgacha kichik ilmiy xodim, 2018-yildan katta ilmiy xodim sifatida faoliyat olib bormoqda. 2018-yilda Oʻzbekiston Respublikasi Fanlar Akademiyasi Abu Rayhon Beruniy nomidagi Sharqshunoslik instituti qoshidagi ilmiy kengashda „Jahon tarixi“ ixtisosligi boʻyicha Tarix fanlari boʻyicha falsafa doktori (PhD) uchun yozilgan dissertatsiyasini muvaffaqiyatli himoya qiladi. Ilmiy faoliyati. Feruza Djumaniyazova Ilk oʻrta asrlarda Tarixiy Shimoliy Hindistonda turkiy sulolar hamda turkiy qabilalar tarixi bilan bogʻliq muammolarni oʻrganib kelmoqda. Uning ilmiy tadqiqot yoʻnalishlari keng qamrovli boʻlib, ular Markaziy Osiyoda VI — IX asr boshlaridagi ijtimoiy-siyosiy jarayonlar, ilk oʻrta asrlar turkiy xalqlar va turkiy davlatchilik tarixi, Tarixiy Shimoliy Hindistonda faoliyat koʻrsatgan turkiy sulolalar tarixi, Afgʻoniston oʻzbeklari tarixi, oʻzbek xalqining oʻgʻuz komponenti masalasi, ilk oʻrta asrlarda gender tarix hamda turkiy xalqlarning milliy oʻyinlari va etnosport tarixi kabi masalalarni oʻz ichiga olgan. Tadqiqotlari natijalaridan Markaziy Osiyo, xususan Oʻzbekiston davlatchiligi tarixini oʻrganish konsepsiyasini yaratishda, shuningdek taʼlim tizimi uchun koʻplab oʻquv-metodologik adabiyotlar va darsliklar yaratishda qoʻllandi. Feruza Djumaniyazova tomonidan jami 70 dan ortiq ilmiy maqola va tezislar eʼlon qilingan boʻlib, ulardan 1 tasi xorijiy monografiya, hammualliflikdagi 2 ta kitob va mahalliy 3 ta monografiya hamda 30 dan ortiq ilmiy maqolalar va xorijiy (Rossiya, Turkiya, AQSh, Avstriya, Qirgʻiziston, Turkmaniston, Qozogʻiston, Ozarbayjon va Afgʻoniston) anjumanlarda maʼruzalar bilan ishtirok etgan. 2013-yilda AQShning nufuzli UCLA universitetida, 2019-yilda „El-yurt umidi“ fonding ilmiy malaka oshirish darsturi granti orqali Turkiyaning Istanbul Madaniyat universitetida malaka oshirgan. Feruza Djumaniyazova xorijiy ilmiy jamiyatlar va xorijiy ilmiy jurnallarning tahririyat aʼzosi hisoblanadi: Genç Akademisyenler Birligi (Turkiya), Dünya Etnospor Konfederasyonu (Turkiya), „Traditional Games and sports in KTMU“ (Kyrgyz-Turkish Manas University/Bishkek), Ege Üniversitesi Türk Dünyası İncelemeleri Dergisi (Turkiya), Çankırı Karatekin Üniversitesi Türkiyat araştırmaları dergisi (Turkiya), Genel Türk Tarihi Araştırmaları Dergisi (Turkiya). Mukofotlari. Feruza Djumaniyazova 2022-yilda „Shuhrat“ medali bilan mukofotlangan. Ilmiy maqolalari. = Manbalar =